Kim Kielsens fjerde regjering

**Kim Kielsens fjerde regjering** var Grønlands 21. regjering, som satt fra 15. mai 2018 til 5. oktober 2018. Den ble dannet etter landstingsvalget 24. april. Regjeringen bestod i begynnelsen av Siumut og de tre mindre partiene Partii Naleraq, Nunatta Qitornai og Atassut og hadde med 16 av de 31 mandatene i parlamentet akkurat flertall. Etter flere brytninger forlot Partii Naleraq regjeringen 10. september 2018, og den fortsatte som en mindretallsregjering med de tre øvrige partiene inntil en ny mindretallsregjering med de samme tre partiene ble dannet 5. oktober 2018.

## Regjeringsdannelse
Både Siumut og Inuit Ataqatigiit (IA), som tidligere hadde hatt 22 av de 31 plassene i Grønlands parlament, kom sterkt svekket ut av landstingsvalget 2018. De største vinnerne av valget var Demokraatit og de to nye partiene Nunatta Qitornai og Suleqatigiissitsisut, mens Partii Naleraq og Atassut kun gikk litt fram henholdsvis tilbake. Siumut var parat til samtaler med alle de øvrige partiene.  Demokraatit avviste en koalisjon med Siumut 3. mai og var kun åpen for samtaler med Inuit Ataqatigiit. Om ettermiddagen mislyktes også samtalene mellom Siumut og IA, noe som etterlot en koalisjon med de små partiene som den eneste mulighet for Siumut til å danne en regjering. Koalisjonsavtalen mellom Siumut, Partii Naleraq, Atassut og Nunatta Qitornai ble endelig underskrevet 4. mai, ti dager etter valget. Ministerutnevnelsene ble offentliggjort på en pressekonferanse 11. mai.

## Kriser i regjeringen
Regjeringen var i begynnelsen på usikker grunn, da det var en høyre-sentrum-venstre-koalisjon bestående av fire partier og med et flertall på kun ett mandat. Jens Napaattooq truet 24. august 2018 med at Partii Naleraq ville forlate regeringen, hvis ikke fangstkvotene i Nord- og Østgrønland ble opphevet. De var allerede blitt brukt opp midt på året, noe som innebar at fangere og fiskere i områdene ikke kunne fortsette med sine aktiviteter.  Grønlands Naturinstitut (Pinngortitaleriffik) meddelte imidlertid kort tid etter at bestanden av narhvaler og hvithvaler ville bli ytterligere desimerte, hvis fangstkvotene ble opphevet.

Det ble meddelt fredag 7. september at den danske statsministeren Lars Løkke Rasmussen skulle møte regjeringsformann Kim Kielsen mandag  10. september for å forhandle om en dansk medfinansiering av tre nye grønlandske lufthavner. Eventuelt skulle man bryte med praksisen om at Danmark ikke ga mer enn det årlige blokktilskuddet på 3,8 milliarder danske kroner til Grønland. Partii Naleraq var ikke tilfreds med de planlagte landingsbanene, som det mente var for lange og dermed for dyre.

Samtidig planla finansminister Pele Broberg (Partii Naleraq) å halvere selskapsskatten, noe som ville innebære et underskudd på 528 millioner kroner inntil 2022. Partii Naleraq meddelte samme weekend at det ikke kunne godkjenne en dansk støtte til lufthavnsprosjektene. Kielsen møtte også modstand fra sitt eget parti, hvor det ble talt om «kolonialisme».

## Partii Naleraqs uttreden
Partii Naleraq innkalte endelig til en pressekonferanse 9. september, hvor partiformann Hans Enoksen meddelte at Partii Naleraq forlot koalisjonen, som derfor ikke lenger hadde flertall.

Det anti-separatistiske Atassut, i partileder Siverth K. Heilmanns skikkelse, rapporterte at utmeldelsen ble sett som en lettelse. Han sa at han ikke hadde forstått noe av det som hadde foregått i partiet i det siste, og at han hadde en følelse av at Hans Enoksen ikke hadde kontroll på partimedlemmene sine. Kun få timer senere meddelte Sara Olsvig fra Inuit Ataqatigiit at det – som det tidligere opposisjonspartiet – var klar til koalisjonsforhandlinger, mens Niels Thomsen fra Demokraatit uttalte at hans parti ville være mindre interessert i å inngå i en koalisjon uten en større innrømmelse fra Siumut. Kim Kielsen meddelte at de to andre regeringspartiene fortsatt var interesserte i å delta i regjeringen, og at han ikke ønsket nyvalg. Han bemerket også at avtalen om den danske lufthavnsfinansieringen ville bli gjennomført.

Partii Naleraq arrangerte en demonstrasjon 10. september, hvor blant annet Kim Kielsen ble kalt «diktator», noe som partiet senere tok avstand fra. Samme dag ble Pele Brobergs porteføljer midlertidig overtatt av Vittus Qujaukitsoq, og Doris J. Jensen overtok Anthon Frederiksens.

## Regjering
Regjeringen bestod av disse medlemmene:

## Referanser